
חקיקה שאוזכרה: 

פקודת הנזיקין [נוסח חדש]
פקודת הראיות [נוסח חדש], תשל"א-1971: סע'  54(2)
תקנות הביטוח הלאומי (קביעת דרגת נכות לנפגעי עבודה), תשט"ז-1956: סע'  41(4) ג'
פסק דין
1. לפניי תביעה על פי פקודת הנזיקין [נוסח חדש] בגין פגיעה בעבודה.
התובעת טוענת כי ביום 5.6.2014 בעת שעבדה אצל הנתבעת, כאשר נדרשה לסדר ארגזים על מעמד, נתקלה במעמד העשוי ברזל , החליקה ונפלה ונגרמו לה נזקי גוף קשים בעיקר בכתף ימין. 
2. הנתבעת טענה כי יש לדחות את התביעה בהעדר אחריות שכן התובעת שינתה גרסתה באשר לגורם לנפילתה מספר פעמים וכיוון שמדובר בעדות יחידה של בעל דין, יש לדחות את טענותיה באשר לגורם הנפילה. 
שאלת האחריות – כיצד אירעה התאונה
3. לטענת התובעת, התאונה אירעה כיוון שנתקלה במעמד הברזל, עליו הניחה את הארגזים וכן עקב העובדה שרצפת החדר היתה רטובה. 
4. בסעיף 3 לכתב התביעה נכתב: 
"ביום 5.6.2014 בשעה 10:45 או בסמוך לכך, בזמן עבודתה של התובעת אצל הנתבעת הייתה התובעת מעורבת בתאונה וזאת כאשר ובמהלך עבודתה בסידור הארגזים על המעמד, נתקלה התובעת ברגל המעמד שעשויה מברזל, החליקה, נפלה ונגרמו לה נזקי גוף קשים ובעיקר בכתף ימין". 

5. בסעיף 9 לתצהיר התובעת (מיום 16.6.21) נכתב: 
"הריני להצהיר כי ביום 5.6.2014 בשעה 10:45 או בסמוך לכך, בזמן עבודתי בשירותה של הנתבעת לאחר סיום עבודתי בשטיפת פירות ואריזתה, נתבקש ממני סידור ארגזים על מעמד אשר נמצא בחדר אחר לעזרת עובדים אחרים אשר לחוצים בעבודה, בעת סידורי ארגזים נתקלתי ברגל המעמד שעשויה מברזל שהיית על הרצפה, החלקתי, נפלתי ונגרמו לי נזקי גוף קשים ובעיקר בכתף ימין" (השיבושים במקור, א.ק.). 

בסעיף 24 לתצהיר התובעת נכתב: 

"הריני להצהיר כי לקחתי כמה ארגזים לחדר השני אשר שמתי אותם על המעמד ורציתי לחזור נתקלתי במעמד הברזל כי היה כמה בתוך החדר וגם המקום היה רטוב כי כל הארגזים היו רטובים". 

6. בחקירתה הנגדית נשאלה התובעת כיצד אירעה התאונה וענתה כי רגל ימין שלה נחבטה במעמד, היא רצתה לקום, רגל שמאל החליקה ואז כתפה נחבטה בברזל:

"ב"כ הנתבעת:
אני בדיוק שאלתי אותה על זה. אמרתי לה שתתאר איך קרתה התאונה, 

ש:
איפה ההחלקה באמצע? איפה הסיפור של ההחלקה?
ת:
היו הרבה מעמדים- מעמד ליד מעמד. שמתי את הארגזים, רציתי ללכת, רגלי נתקלה במעמד, 
ש:
מה הקשר? אין פה החלקה!
...
ת:
שמתי את הארגזים. איך שסיימתי רציתי לחזור- רגלי נתקלה והחלקתי. נחבטתי, החלקתי, כשהחלקתי הכתף שלי נחבט בברזל של הארגז 

ש:
מה החליק? איזה חלק בגוף שלך החליק?

ת:
הרגל 

ש:
הרגל שנתקלה במעמד הזה?

ת:
אני נחבטתי במעמד ברגל ימין, החלקתי, 

ש:
כשנתקלת בברזל של המעמד את ישר נפלת. מתי החלקת?

ת:
כשנחבטה הרגל הימנית, רציתי לקום, רגל שמאל שלי החליקה. נחבטתי ברגל ימין, החלקתי ברגל שמאל והכתף שלי נחבט בברזל. 

ש:
כשאת החלקת ברגל ימין- את סיפרת לנו בהתחלה שישר נחבטת על המעמד הזה, על הארגזים. אז איך רגל שמאל שלך החליקה? את כבר על הארגזים של המעמד

ת:
הרגל הימין נחבטה ברגל של המעמד שהיא מברזל, רציתי לעשות שיווי משקל, הרגל השמאלית החליקה מפני שהיה נופל מים בארגז. מים נפלתי והכתף הימנית נחבטה בגלל זה. 

ש:
אז עכשיו אני רוצה לסכם את הגרסה החדשה שלך: את בעצם אומרת ככה- רגל ימין שלך נתקלה במעמד, את נפלת על המעמד עם הארגזים, רצית לאזן את הגוף שלך ואז רגל שמאל שלך החליקה על המים? תסבירי לי. 

ת:
חבטתי ברגל ימין במעמד הברזל. רציתי לעשות שיווי משקל, החלקתי ברגל שמאל וחבטתי את הכתף בברזל של המעמד. 

ש:
כן, זה מה שאמרתי. עכשיו, איפה הסיפור הזה של מה שאת אומרת עם רגל שמאל, איפה כתוב בכתב התביעה שלך? אני מציג אותו בפניך, ומפנה לסעיף 3. 

ת:
אני כאן לא הסברתי הרבה כאן, אבל מה שאני אומרת שהחלקתי, נתקלתי, וחבטתי את הכתף בברזל. אבל לא הסברתי את הכל טוב כאן". 

(עמ' 3 שורה 25 עד עמ' 4 שורה 19 לתמליל מיום 27.11.22 (להלן: "התמליל")). 

7. מטעם התובעת העידה גב' יוסור אבו עלי, אשר עבדה עם התובעת ביום התאונה. 

גב' אבו-עלי העידה כי היא עבדה באותו יום בשטיפת ארגזי הירקות והפירות והתובעת סייעה לשוטפים בכך שהעבירה את הארגזים מעמדת השטיפה וסידרה אותם על המעמדים ששימשו לייבוש. גב' אבו עלי העידה כי היא לא ראתה את רגע התאונה אולם מייד לאחר שהתובעת נפלה רצה לעזרתה וניסתה לסייע לה לקום. עוד העידה כי כשהתובעת נפלה היו מים מהארגזים שלא נוגבו לאחר השטיפה אלא נתנו אותם לתובעת כדי שתסדר אותם על המעמד וכן העידה כי בסוף היום שוטפים את הרצפה עם מים וכלור. לא היה ברור מעדותה האם שטיפת הרצפה היתה לפני או אחרי שאירעה לתובעת התאונה, אולם היה ברור מעדותה כי היו מים על הרצפה כתוצאה מהמים שטפטפו מהארגזים. כך בעדותה : 
"את כותבת בסעיף 14 לתצהיר שלך, שהייתם באותו בסוף יום העבודה. באיזה שעה זה היה?
ת:
בין 10:30 ל-12:00. 
ש:
ואת כותבת שבשלב הזה של סיום יום העבודה, שוטפים את הרצפה עם כלור וסבון, נכון?
ת:
נכון. עושים ניקיון שלם להכל. 
ש:
וזה היה לפני שהתובעת נפלה או אחרי?
ת:
כשנפלה היו מים מהארגזים. אנחנו לא מנגבים את הארגזים- שוטפים ומיד נותנים לה. 

ש:
אני שאלתי על שטיפת הרצפה. 

ת:
כן. היה מים על הרצפה. 

ש:
מי שם מים וסבון?

ת:
כולנו. שוטפים. אנחנו שוטפים על מנת לסיים את העבודה. 

ש:
למה הזכרת את זה בתצהיר שלך את העניין של שטיפת הרצפה ושהיו חומרים וכלור?

ת:
זה התפקיד שלנו, אנחנו מנקים. בשעה הזאת יש עבודה של ניקיון. 

ש:
למה זה חשוב להזכיר את זה בתצהיר, זאת הייתה השאלה שלי. 

ת:
אני מוכרחה לספר את הדבר הזה, 

ש:
כי מה? למה זה חשוב?

ת:
אין בטיחות בעבודה שלנו. יכול להיות שאני אחליק גם כן. ובעבודה הזאת יכול להיות שאני אפול גם כן. אין בטיחות, 

ש:
את רוצה להראות לנו שבגלל שאותו זמן היה שטיפת רצפה והיו חומרים וכלור ואחרים, 

ת:
הכל יחד, ניקיון, שטיפת הארגזים ושטיפת הרצפה, הכל יחד. 

ש:
מה זה עשה?

ת:
מובן מאליו שהבן אדם יתחלק. איפה הבטיחות? אני בעבודה, במטבח, שוטפת- איפה הבטיחות כאן? אני בנעלי בית או נעל רגיל. 

ש:
מה זה קשור לזוהירה? אנחנו לא מדברים עלייך. 

ת:
אני אגיד לך מה זה קשור. היא החליקה על המים. עיקר העניין שיש מים על הרצפה. 

(עמ' 13 שורה 29 עד עמ' 14 שורה 19 לתמליל).

8. מנגד, הנתבעת התכחשה לאחריות וטענה בסיכומיה כי תשובותיה של התובעת לחוקר מהוות הודאת בעל דין לכך שלא היתה רטיבות.

עוד טענה הנתבעת כי אין חולק שלא היו עדים לרגע התאונה ולכן מדובר בעדות יחידה של בעל דין. כיוון שהתובעת שינתה את גרסתה מספר פעמים – מדובר בעדות כבושה שיש לדחותה. לאור האמור, טענה הנתבעת כי יש לדחות את התביעה באין מפגע בגינו נפלה התובעת. 

9. להוכחת טענותיה הנתבעת הביאה לעדות חוקר אשר שוחח עם הנתבעת ועם באת כוחה במשרדה של עורכת הדין. לתובעת הושמעה ההקלטה של השיחה והיא אישרה כי מדובר בקולה. 

בשיחה עם החוקר, שאל החוקר את התובעת ואת עורכת הדין שלה מה גרם לתובעת לאבד שיווי משקל וליפול ועורכת דינה של התובעת ענתה כי התובעת נתקלה במעמד הברזל ולפיכך נפלה. החוקר אף שאל את התובעת ובאת כוחה האם היתה רטיבות והתשובה היתה "לא". (עמ' 5 לתמליל החקירה, ועמ' 8 שורות 14- 21 ועמ' 9 שורות 11 עד 22 לתמליל מיום 27.11.22): 

"ח [החוקר]- [...] שכאת נופלת על הברזל אז כאילו רטוב או איזה מפגע
ע [ב"כ התובעת]- לא, היא נתקעה בברזל הזה על הריצפה" (עמ' 5 שורות 1-2 לתמליל החוקר).

10. לטענת הנתבעת עדותה של התובעת בבית המשפט מהווה עדות כבושה וזאת כיוון שבכתב התביעה ולחוקר לא סיפרה התובעת שנפלה עקב רטיבות. ""עדות כבושה" היא עדות, שהעד המוסר אותה בבית־המשפט, "כבש" אותה בלבו על אף שהיא רלוונטית וברת־משקל לעניין, ולא גילה אותה אלא בשלב מאוחר ... עדות כבושה, ערכה ומשקלה מועטים ביותר, משום ש״הכובש עדותו" חשוד, מטבע הדברים, על אמיתותה .זאת, כל עוד אין בפיו הסבר משכנע: על שום מה נכבשה העדות עת רבה; ומדוע החליט העד לחשפה. ניתן הסבר מתקבל על הדעת ל״כבישת" העדות, רשאי בית־המשפט ליתן בה אמון ולהעניק לה את המשקל הראייתי המתחייב בנסיבות". (ראה: יעקב קדמי, על הראיות- חלק ראשון- הדין בראי הפסיקה (מהדורה משולבת ומעודכנת 2009) עמ' 501-502).  
דיון והכרעה בעניין האחריות – עדות יחיד, העדות הכבושה והודאת בעל דין

עדות יחידה 
11. לפי האמור בסעיף 54(2) לפקודת הראיות [נוסח חדש], התשל"א-1971, קביעת ממצאים בהתדיינות אזרחית על סמך עדותו היחידה של בעל דין טעונה סיוע ממקור חיצוני. ובאין סיוע, בית המשפט רשאי לקבוע ממצאים על סמך עדותו היחידה של בעל דין רק אם יש בידו נימוקים משכנעים שיפורטו התומכים באמינות העדות. (ראו: ע"א 765/18 שמואל חיון נ' אלעד חיון (נבו 01.05.2019), וכן יעקב קדמי על הראיות חלק שלישי 1433-1430 (2009))."
12. אכן אין חולק כי לרגע התאונה עצמו לא היו עדים. זאת הן על פי עדות התובעת, והן על פי עדותה של העדה מטעמה שהעידה כי לא ראתה את רגע הנפילה עצמו אלא חשה לעזרת התובעת לאחר הנפילה (עמ' 14 שורות 25-26 לתמליל). 
עם זאת, עדותה של העדה מטעם התובעת לפיה היו מים על הרצפה מהווה בעיני סיוע ממקור חיצוני ועצמאי לגרסת התובעת לפיה – התובעת נפלה עקב שילוב של התקלות במעמד הברזל, ושל החלקה עקב המים שהיו על הרצפה ושטפטפו מהארגזים שהתובעת לקחה מעמדת השטיפה ושמה על המעמד.  
13. התובעת בעדותה תיארה אף את אופן העבודה באשר להעברת הארגזים הרטובים מעמדת השטיפה למעמדי הייבוש (עמ' 7 שורות 14 עד 23 לתמליל). נימוק משכנע נוסף מתבטא אף בשיחה עם החוקר, כאשר התובעת נשאלה האם צריך להרים את הארגזים אחרי שטיפה וניקיון, והתובעת ענתה שכן (עמ' 3 שורות 9-10 לתמליל החוקר). 

עדות כבושה והודאת בעל דין 

14. במהלך החקירה הנגדית של התובעת, נשאלה התובעת מדוע בכתב התביעה לא מופיע תיאור הרצפה הרטובה ואף בתצהיר התיאור מופיע במנותק מתיאור התאונה שכולל רק היתקלות במעמד הברזל. לכך התובעת ענתה כי בעת הכנת התצהיר היא הסבירה לעורכת הדין שהרצפה היתה רטובה אבל היא לא פירטה ובלשונה "אני סיפרתי, אבל לא הסברתי יותר מדי". (עמ' 5 שורה 25 לתמליל).
15. בכתב התביעה התובעת טוענת כי החליקה ללא הסבר מהו הגורם להחלקה. ומנגד, בתצהיר העדות הראשית התובעת טענה להחלקה עקב מים. הגרסה שפורטה בחקירה הנגדית הייתה מפורטת הרבה יותר מזו שנמסרה בתצהיר ואף פירטה את מנגנון הנפילה. על כן עיקרי הדברים נותרו כשהיו - משמע שהתובעת נתקלה במעמד, החליקה ונפלה. לא ברור מדוע בתצהיר מטעמה לא הסבירה התובעת באופן מפורט את מנגנון הנפילה. אולם כאמור, בתצהיר נטען כי התובעת נפלה עקב רטיבות, גרסה עליה חזרה בעדותה לפניי. 
16. הנתבעת טענה כי כיוון שלחוקר התובעת מסרה גרסה שאינה מפרטת החלקה עקב רטיבות, הרי גרסתה בתצהיר ובעדות היא עדות כבושה, בעוד תשובותיה לחוקר מהוות "הודאת בעל דין".

17. אף אם מדובר בהודאת התובעת, הרי שההודאה ניתנה מחוץ לכותלי בית המשפט ולכן איננה נתפסת כהודאה פורמאלית אלא כראיה בידי הנתבעת (ע"א 7003/99 ראמי מרינה נ' סהר חברה לביטוח בע"מ, פ"ד נו(1) 517, פס' 13 (8.11.01)). לפיכך, יש להתחשב בתשובות התובעת ובאת כוחה לחוקר לא כהודאת בעל דין פורמאלית בפני בית המשפט, אלא כראיה ככל הראיות שיש בידי הנתבעת ולבחון את משקלה ביחס לראיות האחרות. 

18. תשובות התובעת ועורכת דינה לחוקר אכן מעוררות תמיהה. אולם ספק בעיני אם התובעת הבינה היטב את שאלותיו של החוקר, שנשאלו בעברית, והבינה כאשר שאל אותה אם הייתה רטיבות או מפגע אחר. מבחינת התובעת, גם בעדותה שבפני, מנגנון הנפילה החל כאשר נתקלה במעמד הברזל ואולי לפיכך ענתה לחוקר כך כששאל אותה כיצד אירעה הנפילה ולא הוסיפה כי הרצפה הייתה רטובה. 
כמו כן יצוין כי כאמור לעיל בשיחה עם החוקר שאל החוקר את התובעת אם צריך להרים את הארגזים אחרי שטיפה ונקיון והתובעת ענתה שכן (עמ' 3 שורות 9-10 לתמליל החוקר).

19. אני סבורה שעדות התובעת באשר לאופן העבודה שנתמכה על ידי עדות גב' יוסור אבו עלי, גוברת על העובדה שלחוקר ניתנה תשובה שאינה תשובה מלאה באשר לאופן קרות התאונה, כאשר אני סבורה שהתשובה לחוקר ניתנה מתוך אי הבנת השאלה לאשורה. 

לפיכך אני קובעת כי אין מדובר בעדות כבושה שיש לדחותה. 

20. יש להדגיש כי לא הוכח לפניי שמיקום המעמד או דבר מה במעמד עצמו היווה מכשול או מפגע. אולם, אופן ביצוע העבודה לפיו יש לסחוב ארגזים מטפטפים ממקום אחד לאחר – מהווה בעיני התרשלות של המעסיק שלא צפה, למרות שהיה עליו לצפות, את הסיכון שטומנת בחובה דרך עבודה זו. 

21. לפיכך אני קובעת כי לאור עדות התובעת בתצהיר ובחקירתה הנגדית, ולאור עדות גב' אבו עלי, הרי שלמרות ההבדלים בין האופן שבו תוארה התאונה בכתב התביעה לבין האופן שבו תוארה בתצהיר, ולמרות התשובה לחוקר, ובזכות התמיכה לעדותה של העדה באשר לאופן ביצוע העבודה, אני מקבלת את גרסת התובעת לפיה נפלה עקב היתקלות במעמד הברזל והחלקה בגין המים שהיו על רצפת החדר. 
אשם תורם

22. הנתבעת ביקשה להשית על התובעת אשם תורם משמעותי, שלא יפחת משיעור של 50% וזאת כיוון שהתובעת היתה מודעת לעניין הרטיבות. התובעת לא התייחסה בסיכומיה לעניין האשם התורם, אולם לא ניכתה דבר מהסכומים שהתבקשו על ידה ולפיכך אסיק כי היא מבקשת שלא להשית עליה אשם תורם. 

23. אני סבורה שיש להשית על התובעת אשם תורם בשיעור 20% לנפילתה. ראשית, על התובעת היה לשים לב לסביבתה, וודאי עקב העובדה שהיא היתה מודעת היטב לסביבת העבודה הרטובה, ולהיזהר מהיתקלות במעמד, שהיוותה את תחילת השרשרת לנפילת התובעת. 
נזקי התובעת
24. בעת התאונה התובעת, ילידת שנת 1970, היתה בת 44. כיום התובעת בת 52. 
25. מומחה בית המשפט, ד"ר אבי שזר, קבע כי בעקבות התאונה, נותרה לתובעת נכות בשיעור של 25% בגין מצב לאחר שבר פריקה והגבלה ניכרת בתנועות סיבוב הכף והגבלה בהרמת היד וזאת לפי סעיף 41(4) ג' לתקנות הביטוח הלאומי. כמו כן קבע ד"ר שזר נכות אסתטית בשיעור של 10% בגין צלקת בקדמת הכתף שהיא תוצאה של הניתוחים שעברה התובעת. 
26. המומחה קבע נכויות זמניות כדלקמן: מיום הפציעה- אי כושר לעבודה למשך ארבעה חודשים, נכות זמנית בשיעור 50% למשך חודשיים נוספים, נכות זמנית בשיעור 30% עד הניתוח להוצאת הפלטה. לאחר הניתוח נכות בשיעור 100% במשך חודש נוסף ואז חודש נוסף בשיעור 50% כאשר לאחר תקופה זו יש להחיל את הנכות הקבועה בשיעור 25%.  
27. עובר לתאונה על פי פירוט דמי הפגיעה שקיבלה התובעת בגין התאונה עמד שכרה הרבע שנתי של התובעת על סך 1,586 ₪. לטענת התובעת בתצהירה, עם סיום עבודתה אצל הנתבעת, עבודה שהיתה עבודה חלקית וזמנית, היא התעתדה להתחיל ללמוד בקורס לטבחים אליו כבר עברה את המבחנים. לפי דו"ח רציפות הביטוח התובעת לא עבדה מעולם באופן סדיר והחל משנת 2006 ועד שנת 2018 קיבלה התובעת הבטחת הכנסה. גם אם אקבל את טענת התובעת כי היה בכוונתה להתחיל ולעבוד באופן סדיר יותר, לא ניתן להסיק כי כושר ההשתכרות של התובעת היה עולה כדי שכר המינימום במשק לעבר. לפיכך אעמיד את בסיס השכר של התובעת לעבר על סך 3,000 ₪, אולם לאור העובדה שהתובעת לא עבדה מעולם באופן סדיר אחשב את ההפסדים לעבר באופן גלובלי ולא על פי שכר חודשי.   
28. אחשב את הפסדי ההשתכרות של התובעת כדלקמן: בשנה שלאחר התאונה אעריך את הפסד השכר בסך של 20,000 ₪ - זאת בהתחשב בעובדה שלתובעת 5 חודשי אי כושר בשנה זו וכן הפסדים חלקיים נוספים. מתוך השנה ועד היום, במהלך שבע וחצי השנים האחרונות, אעריך את הפסדי התובעת בסך של 50,000 ₪ באופן גלובלי. הפסדי ההשתכרות של התובעת לעבר הם בסך 70,000 ₪. 
29. באשר לאבדן כושר ההשתכרות. התובעת, על פי האמור בסיכומיה עובדת כיום ומשתכרת שכר של 5,000 ₪, התובעת צרפה לתצהירה מספר תלושי משכורת משנת 2020 לפיהם שכרה עומד ע"ס 4,900 ₪. לאור ההיסטוריה התעסוקתית של התובעת, איני סבורה שיש להעריך את כושר השתכרותה לעתיד ביותר מכך. לפיכך אובדן כושר ההשתכרות של התובעת לעתיד עומד על סך של 175,000 ₪. זהו הסכום המתקבל מהכפלת שכר התובעת, ע"ס 5,000 ₪ בשיעור נכותה האורתופדית (25%) ובמקדם היוון עד גיל 67 (141.38). 
30. הפסדי הפנסיה עומדים אם כן ע"ס 30,625 ₪ (245,000 ₪ * 12.5%). 
31. באשר לראש הנזק של הוצאות רפואיות ועזרת צד ג'  - התובעת לא הביאה קבלות, אולם אני מעריכה על דרך האומדנא וגם לאור אופי הפגיעה של התובעת כי היו לה הוצאות מסוימות וכי היא נזקקה, לפחות בתקופה שלאחר התאונה לסיוע ואני פוסקת לתובעת בראש נזק זה סך של 20,000 ₪ 
32. בראש הנזק של כאב וסבל אני פוסקת לתובעת סך של 100,000 ₪.
33. ניכויי המוסד לביטוח לאומי- התובעת פנתה למוסד לביטוח לאומי, אשר הכיר בתאונה כתאונת עבודה ואף שילם לתובעת דמי פגיעה וגמלאות בגין הנכות. על פי אישורי התשלומים שצורפו לתחשיב הנזק מטעם התובעת, שולמו לתובעת גמלאות מהמוסד לביטוח לאומי ע"ס 13,419 ₪. לתיק המוצגים של הנתבעת צורפה חוות דעת אקטוארית של האקטואר שי ספיר, לפיה לו היתה מקבלת התובעת גמלת נכות מעבודה, התשלומים לעבר ולעתיד היו מסתכמים בסך של 45,000 ₪. התובעת קיבלה לאחר התאונה דמי פגיעה וכן גמלת נכות כללית והשלמת הכנסה ואינה מקבלת גמלת נכות מעבודה. 
לאור העובדה שהתובעת מקבלת גמלאות אחרות מהמוסד לביטוח לאומי, אנכה רק את הגמלאות ששולמו הקשורות לתאונה ולא אנכה ניכוי רעיוני של גמלת נכות מעבודה שאינה משולמת לתובעת. לפיכך ניכויי המוסד לביטוח לאומי בגין התאונה עומדים ע"ס 13,419 ₪ ובתוספת הצמדה מיום 31.12.2015 להיום, הסכום עומד על סך 14,596 ₪    
34. סיכום נזקי התובעת
כאב וסבל 



100,000 ₪ 
הפסד שכר לעבר


70,000 ₪ 
אבדן כושר השתכרות לעתיד

175,000 ₪ 
פנסיה



30,625 ₪ 
עזרת צד ג' והוצאות 


20,000 ₪ 
סה"כ



395,625 ₪ 
ניכוי בגין אשם תורם- 20% - 
79,125 ₪ -
ניכויי מל"ל



14,596 ₪ -
לאחר ניכויים - 


301,904 ₪ 
5129371
54678313לאור האמור, על הנתבעת לשלם לתובעת סך של 302,000 ₪, כאשר לסכום זה יש להוסיף החזר שכר טרחת מומחה התובעת וכן החזר חלקה של התובעת בתשלום שכר טרחת מומחה בית המשפט, ד"ר שזר, שכ"ט עו"ד בשיעור 20% בתוספת מע"מ והחזר אגרה ששולמה עם פתיחת ההליך.
ניתן היום, י"ז טבת תשפ"ג, 10 ינואר 2023, בהעדר הצדדים.      
בעניין עריכה ושינויים במסמכי פסיקה, חקיקה ועוד באתר נבו – הקש כאן
א. קריב 54678313-/

נוסח מסמך זה כפוף לשינויי ניסוח ועריכה

